《寄南康使君仲晦五十二兄》
宋代·黄铢

故人久已别，出拥朱辕轓。昨尝枉札素，谓言寻里门。

云胡不践诺，使我心烦冤。天门深九重，叫阍闻有言。

狺狺猛犬吠，曀曀黄霾昏。何由一褰开，豁然见乾坤。

沈忧谅难寤，掩默孰与论。秋风吹层波，落叶何翩翻。

林端月照夜，谷口云迷村。谁同紫芝友，桂枝谁攀援。

江蓠老已尽，况复芳兰荪。应当虎符恋，茕茕劳梦魂。

作者简介：黄铢（1131～1199）字子厚，号谷城，建安（今福建建瓯）人。徙居崇安。其母为孙道绚，少师事刘子翚，与朱熹为同门友。以科举失意，遂隐居不仕。理宗庆元五年卒，年六十九。著有《谷城集》五卷。事见《晦庵集》卷七六《黄子厚诗序》、卷八七《祭黄子厚文》，《宋元学案》卷四三有传。